  Виталий Пронин Тамара Лекомцева пусъемын «Анайлэн данэз» гадьпусэн. Алнаш ёросысь Блатгуртысь Тамара но Алексей Лекомцевъёс 4 пинал будэто. Соос пӧлысь одӥгез - Владислав - Сочиын  ортчем Паралимпиадаын 5 медаль басьтӥз. Та нуналъёсы Тамара Лекомцева пусъемын «Анайлэн данэз» гадьпусэн.  Лобаны ӧз кылды- Вордски, будӥ но улӥсько Блатгуртын, - веранзэ мытэ Тамара Яковлевна. - Атаен улонэз трос адӟемын ӧвӧл. Анае Нина Григорьевна кык пол семья кылдытылӥз, но картэн улыны шудэз вылымтэ, лэся. Нырысетӥ картэз улонысь вазь кошкиз, дядяен (агаен) апаелы 3-4 арес вал. Анае малпаз вал, дыр, кыкетӥзэ бызьыса улонэз капчигес луоз шуыса. Гуртысьтымы ик воргоронэн огазеяськиллям, эсьмаса, фамилизэс но вошъяно луымтэ, кыкназы ик Поповъёс вылӥллям ке но, мыным Попова луыны ӧз кылды. Анае аслэсьтыз ныл фамилизэ сётэм. Озьы мон Уткинаен ветлӥ. Атаен улыны кема ӧз кылды, дорысьтымы кошкиз. Отӥяз мамамы милемыз огназ будэтӥз ни.Пичи дыръям ик шаплы вал. Басьтэм выль дэреме ӵемысь одӥг нуналлы тырмылӥз. Пиослэсь номырин но бере ӧй кыльы, кенер йылэ кечыръяськи, бызьылӥ, тэтчай, шудӥ. Одӥгезлы паймисько, мамае монэ ӧз тышкаськылы, лякыт ик со милям. Нош мон сямыя атае выжые мынӥськем. Соин но, дыр, папамы, ми дорысь кошкыкуз, монэ сьӧраз басьтыны турттэ вылэм, дядяен апае лэзиллямтэ.Гуртмы сярысь ке верано, со пичилэсь ӧжытак бадӟымгес. Калыкмы огкылысь улэ, ог-огезлы юрттыса, кенешыса. Садикез адӟылэмын ӧвӧл, школае мыноно луиз но, гуртысьтымы школамес артысь Кучыранэ выжтӥзы. Отын 6 ар дышетскыса, Алнаш школае выжи. Ми, сьӧр гуртысь пиналъёс, школа интернатын улӥмы.Пичи дыръям туж потэ вал бортпроводница луэме, инметӥ лобись самолёт шоры кема учкыса сылылӥ. Кунгожсьӧр кылэз тодоно шуыса верамзы бере малпанъёсы воштӥськизы. Собере поездын ужась яке трамвай нуллӥсь луо кожалляй, бадӟымгес будыса, валай, городын улон укыр мӧзмыт шуыса. Егит семья.Мӧзмись сюлэм- 8-тӥ классэз йылпумъяса, эшъёсы монэ бурдъязы Сарапул ёросысь Сигаевоысь совхоз-техникуме дышетскыны пырыны. Ӵошен, пе, шулдыргес луоз. Но бухгалтер мынэсьтым ӧз пӧрмы. Гуртэлэсь мӧзмисько шуыса (гожтэтъёсме мамае туннэ но возе). Выль арозь мырдэм дышетски, нош каникул бере отчы ӧй мыны ни. Пукыса ужанэз адӟемпотостэм каременым, Алнашысь одӥгаз нылпи садэ ужаны вамыштӥ. Кӧня ужасал нянечкаын, шуг вераны, гужемаз дядяе дорам лыктӥз но вераз: «Гуртэдлэсь туж мӧзмиськод ке, бакча берысь техникуме дышетскыны пыр, отысь коть нуналлы быдэ дорад берта, бызьыса но вуод».Верамын - лэсьтэмын. Сӥзьылаз мон Асан техникуме дышетскыны пыри. Студентлэн улонэз шулдыр вал, пӧртэм ужрадъёсы, ӵошатсконъёсы пыриськылӥмы. Тазэ дышетсконме ӧй кушты ни.  Распределение дыръя мон Алнаш ёросысь гуртъёсы куриськи. Озьы шеди Удмурт Гондыр гуртэ. Блатгуртысен мынон-ветлонэз ог 30 иськем люкаськиз ке но, арнялы быдэ дорам бертай. Нош арнянуналэ дорысь кошкеме ӧз потылы. Марлэсь сокем мӧзмисько вал - валантэм. Гуртэ пырыкум, пушкы ик тыре вал, милям омырмы мукет кадь, шурмы бордаз кыске.Сьӧр гуртэ ветлыны ӝыны ар сяна чиданэ ӧз тырмы. Огпол колхоз председателен пумиськи. «Большевик» колхозэн соку туж кадырлы воргорон Александр Максович Уразбахтин кивалтӥз. Сюлмаськонме вераме бере Блатгуртысь фермаен кивалтӥсе пуктӥз. Таяз удысын 17 ар чидай. Отӥяз ёросысь тросаз колхозъёсын воштӥськонъёс-выльдӥськонъёс кутскемен, фермаысь кошки. Антон но Вова пиосыныз. Ваменъяськон- Асан техникумын дышетскыкум, матысь эшеным ог-огмылы кыл сётӥмы: кин вазьгес бызёз, со доры сюанэ мыном. Кема ик дыр ӧз ортчы, 1991-тӥ арын декабрь толэзе монэ сюанэ ӧтизы. Кез ёросысь эше доры мынытозям, дунне пыдсы вуэм кадь потӥ. Та сюанын арганчизылы синмаськи. Алексей Леонидович Эгра ёросысь Лужан гуртысь вал. Отын, пе, Афанасий Лужанин писатель вордскемын. Дано адямизы вань бере, гуртсы йӧнгес кожай. 3 толэзь ортчыса, милям сюанмы жингыртӥз.Паймытӥз гуртсы, дэри куазен отчы тракторен сяна уд вуы. Мырдэм но кызьы вуимы, 3-4 коркаез адӟимы, одӥгаз Алексей улэ.Сюан ортчем бере ӝот-ӝот верай: мынам дорам уже но ӟеч, улон интылы но уг ёрмиськы - гуртам бертӥсько. Дорам бертӥ но улӥсько. Арня, кык ортчиз, картошка мерттон вакыт вуиз, нош мон ялан одӥгнам. Со тулысэ армиысь бертӥз азьвыл туганэ. Паймытӥз, кураны, пе, малпасько. Мон быземын ни, шуисько, фотоосме возьматӥсько, нош со уг оскы, кузпалыд, пе, тонэ яратысал ке, ӵош улысалды.Алексеелэн пельыз кылэм, лэся,  супыльтонъёсты, чик ӧтьытэк, дорам вуиз. Кыкнамы ик ваменэс сямоесь, нимаз улоно ке, люкиськоно соку. Семья кылдытӥмы бере, ум куашкатэ ни, дорад улыны лыкто, шуиз. Со дырысен ӵош улӥськомы, нош Лужан гурт быриз. Алексей семьяяз куинетӥез но покчиез пи вал. Валасько, солэн но анай-атаез пизэс доразы витизы, дыр. Отчы улыны мынысалмы ке, со гуртэз возьыны быгатысалмы меда, шуг вераны.Фермаысь кошкыса, огдырлы гуртысь клубе ужаны интыяськылӥ. Спортэз гажасько вал бере, таза улонэз пыӵатон борды басьтӥськыны малпай. Клуб котыртӥ, урам кузя пыдын ветлӥмы я куасэн бызьылӥмы. Куас кутчасьёс шедьылӥзы ке, концерт дасянэ адямиосты шуг вал кыскыны.Клубын ужасьёс пӧлын «Под крышей дома своего» конкурс арлы быдэ ортче. Гурт клублэсь данзэ утён понна кырӟась-эктӥсь адямиосты шедьтоно яке аслыд сцена вылэ потоно. Гуртысь артистъёсты бурдъяны ӧй быгаты бере, кузпалэным ӵош вожвылъяськонэ пыриськоно кариськимы. Мужике арганэн шудыны соглаш кариськиз. Та ужрад азьын быдэс арнязэ мон куалекъяса ветлӥ, нош Алексей Леонидовичелэн кӧберыз но ӧвӧл. Сыӵе дӥсьтӥсь луэмезлы копак пайми вал. Сцена вылэ потэммы бере гинэ адӟи, штани кукъёсыз дыр-р куалекъяло. Ӧй малпа, пе, сцена вылын сыӵе кышкыт шуыса. Ныллы гочан но куректон Нальчикын сборъёс дыръя.- Семья кылдытэммы бере ик Алексейлэн апаез вераз: мон сямен, пе, одӥг пиналэн эн кыле. Малпасько вал, ныл но пи луизы ке, тырмоз. Нош милям бӧрсьысь бӧрсе пиосмы вордскизы. Антон но Владик куспын виссы 2 ар но ӧз луы. Ог 7 ар ортчыса, нылмы вордӥськоз кожамы вал, нош ик пи луиз. Куинетӥ пиме вордыкум улонэн кулон вискы шедьылэменым, ныл вордон сярысь малпанъёсме палэнтоно луиз. Нош аслам сюлмы уг буйга, урамтӥ ортчись пичи нылъёслы туж гочасько. Ма карыны паймемысьтым черкын ужасьлэсь визь-кенеш юаны ветлӥ, оло, мурт пиналэз вордыны басьтоно?Нош мон сыӵе адями: маке малпай, сое одно быдэсто. Кӧня ке дыр ортчыса, 4-тӥ пиналмы - Миланамы - кылдӥз. 2007-тӥ арын 2 аресъем дыдыез нылпи юртысь вордыны басьтӥмы.Со ар ми понна кемалы вунонтэм кылёз. Шумпотон но, куректон но валче луизы. Гужем кутсконын гинэ ныл басьтӥмы, нош гужем пумын Владикме ӧжыт ӧй ышты. Фермаын ужась атаезлы юрттӥськыны мынэм пиеным шудтэм учыр луиз. Ярано коть, эмъясьёс катьяны быгатӥзы. Та учыр бере гуртын пӧртэм вераськонъёс ветлӥзы. одӥгъёсыз шуо: «Ныл басьтӥды но, пиды сӧсырмиз», мукетъёсыз индыло: «Тау каре нылдылы, оло, солэн шудэзлы луыса Владикты улэп кылиз».Пиосы вордскем бере аслым кыл сётӥ вал, ваньзэс военное лэзё шуыса, Атыкай музъеммес мед утёзы. Бадӟымез пие, Екатеринбургысь суворовской училищеез но Пермьысь военной институтэз йылпумъяса, та вакытэ службазэ ортчытэ Моздок городын. Владик инвалид ке но, бадӟым спортын вормонъёс басья. Нош спортсменъёслэн улонзы военнойёслэсь но шуггес, котькуд вамышсэс чаклало. 8-тӥ классын дышетскись пимылэн агаез кадь биатлонист луэмез потэ.Жаляса верано, куректонмы таин гинэ бырымтэ. Миланамы школае вамыштӥз но, дышетӥсьёсын керетон калозь вуылӥмы, укыр, пе, шаплы, верамез пеляз уг поны. Мугъёссэ утчаны кутскимы но нылмылэсь висёнзэ шараямы. Киыз но, пыдыз но интыяз, нош йырыныз курадӟе. Кӧня психологъёсын кенеши, сомында ик малпанэ вуи, куштӥськыны косӥсьёсыз но вал. Мон анайзэ утчано кариськи, оло, со маке визь-нод сётоз кожаса. Егит кышномурт йырез усыкмытӥсь суретъёсын кушлаське вылэм. Та вакытэ нылмылэн инвалид группаез вань, гуртысь пиналъёсын ӵош школае ветлэ ке но, дышетӥсьёс сое нимаз визьнодало.Тани туннэ но Ижевске бадӟым ужрадэ лыктӥ, нош аслам сюлмы пирсэкъя. Талэсь азьло нылыным кенешимы. Тон понна гинэ сюлмаськисько, шуисько, Ижын мыным награда сётозы, нош тон монэ возьытэ уд вутты-а? Мон, пе, ӟеч дышетскисько ни, эн сюлмаськы. Осконмы вань, нылмес адями карыны быгатомы шуыса.Клубез пытсамзы бере нылпи юртэ ужаны мыныкум, кышканэ вал, шедьто-а мурт пиналъёсын огкыл. Табере отысь кошкеме уг поты ни. Нылпи юртысь пиналъёс киндер-сюрприз выллем: уд тодӥськы мар соослэн йыразы, пушказы.Нылпи юртын ужаса но нылылэсь тазалыксэ эскерыны кутскыса, психологе дышетскеме потӥз. Одӥг пол Владик сьӧры Ижевске мынӥ но, пыдъёсы УдГУ-э кыскизы. Мон кадь арлыдо дышетскисьёсты вань на-а шуыса юамысьтым, буйгатӥзы, 60 арессэс ортчемъёс но дорамы визь-кенеш люкало, пе. Отысь мон бурдъяськыса бертӥ. Владикен ӵош ик дышетскыны пыроно вылэм, табере со 4-тӥ курсын ини, нош мон - кыкетӥын. Дышетскыны туж кельше.Асан техникумын дышетскыкум, машиноведение предметэ ветлӥ, но экзамен ӧй сёты, правотэк но улыны луоз кожаса. 5 ар талэсь азьло праволы выльысь дышетсконо кариськи. Табере гань-гань ворттылӥсько. Дышетскыны ноку но бер вылымтэ, мылкыдыд гинэ мед луоз. Сочиын Паралимпиада дыръя Владислав пиеныз. Данъяськон оло сюлмаськон- Владике шоры учкыса, паймисько, спортын вормонъёс басьтон понна кӧня кужымзэ сётэ, нош мон ведь асме жаляй. 7-тӥ классысен куасэн бызьылӥ, техникумлэн командаяз кутылӥзы, грамотаосы но пичи кузьымъёсы трос люкаськылӥзы. Азьло туж шумпотылӥмы сётэм пичи синучконлы гинэ но. Кин тодэ, оло, дыраз ӟеч тренер шедьысал ке, вылӥегес но ӝутскысал.Кыкез нылпиосы будӥзы, кыксэ пыд вылазы султытоно на. Гань-гань ул вал, чидан ӧвӧл. Улон пӧзе, котькуд пинал понна нимаз сюлмаськоно. Одӥгезлы пиналлы жингыртӥськод но мукетыныз вераськем потэ. Компьютерен ужаны но амалтэк дышиськиз. Бадӟым пиосыным ӵемгес скайп пыр кусып возиськомы. Владикмы кунгож сьӧры ӵем пота бере, телефонэн вераськонлы коньдон уд тырмыты.Та арняе «Анайлэн данэз» гадьпусэн пусйизы. Таӵе ик медаль вазенгес сётӥзы Алнашын улӥсь апаелы Елена Николаевна Конькиналы но. Со 5 пинал будэтӥз.  Медальлэсь дунзэ, дыр ортчыса гинэ, шӧдо ай, вылды. Таӵе данлэсь шурдыт, чакласьёс, тон шоры учкисьёс эшшо но тросгес луозы кадь потэ. Куд-ог адямиослэн нылпи юртысь пинал басьтӥсь семьяос шоры кырыж учкемзы но потэ кадь. Толэзьлы быдэ 6 сюрс 300 манет сётӥськись уксёен узырмомы кожало, лэся. Анай-атайтэк кылем пиналъёс нылпи юртъёсын тачак, соосты басьтонлэсь нокин уг алы. Одӥгзэ ке но будэтыса мед утчалозы.Уродзэ малпаса улоно ӧвӧл, калыклы ӟеч лэсьтэм аслыд ик шумпотонэн берытске, шуо. Ачим сярысь ке верано, одӥг урод сямы вань: пӧсьтурын кадь луылӥсько. Верано-а, ӧвӧл-а, ымы куальтрак усьтӥське, нош берло йырберез кормано луэ. Кылем арын Выль арез Россиысь дано артистъёсын, политикъёсын, спортсменъёсын но параспортсменъёсын Москваын пумитамы. Пайми узыръёслэн асьсэды калык пӧлын воземзылы. Кинлэн ке вӧзаз сылӥзы бадӟым мугоро бугайёсыз, нош кин ке мон кадь огшоры калыкен но вераськыны ӧз кепыра. Пичи гуртысь огнам вал, Владислав пие, удмуртъёс понна данъяськонэ эшшо но йылӥз.Валентина Емельянова Туспуктэмъёсыз геройлэн  Теги: Кенешон  